### Beslutning

Godkendt.

Afbud: Jytte Lauridsen

### Sagsfremstilling

## Resume og sagens baggrund

Ældre- og Sundhedsudvalget har bestilt en ny sundhedspolitik for Kalundborg Kommune. I marts 2023 blev der afholdt opstartsmøde til sundhedspolitikken. Efterfølgende deltog alle relevante fagområder og afdelinger i mødeinterviews, hvor de havde mulighed for at komme med input til sundhedspolitikken. I oktober var der temamøde om sundhedspolitikken for Kommunalbestyrelsen. Politikken har været i høring i Seniorrådet, Handicaprådet og Frivilligrådet og foreligger nu til politisk behandling i fagudvalgene.

## Indstillinger

Direktøren indstiller, at sundhedspolitikken godkendes.

## Behandling

Ældre- og Sundhedsudvalget, Teknik- og Miljøudvalget, Kultur- og Fritidsudvalget, Børn- og Familieudvalget, Unge og Beskæftigelsesudvalget, Socialudvalget, Økonomiudvalget og Kommunalbestyrelsen.

## Sagsfremstilling

Sundhedspolitikken er formuleret med udgangspunkt i sundhedsdata for Kalundborg Kommune samt eksisterende, retningsgivende dokumenter herunder Udviklingsstrategien og andre relevante politikker og pejlemærker. Så vidt det har været muligt, er der medtaget bidrag fra mødeinterviews med de relevante fagområder og afdelinger.

Sundhedspolitikken angiver vision og overordnede målsætninger på sundhedsområdet.

Visionen er, at alle skal have lige mulighed for at leve et sundt liv med mental, social og fysisk trivsel.

Målsætningerne er:

* Vi er fælles om at skabe sundhed
* Mere lighed i sundhed
* Bedre mental sundhed og flere i meningsfulde fællesskaber
* Alle børn og unge skal have en sund start på livet
* Forebyggelse af kronisk sygdom

Sundhedspolitikken fremgår af bilaget.

Sundhedspolitikken har været til høring i Seniorrådet, Handicaprådet og Frivilligrådet. Rådene havde følgende bemærkninger til politikken:

*Seniorrådet*

* Seniorrådet anerkender, at sundhedspolitikken er udarbejdet på tværs af kommunens områder. Seniorrådet ser frem til udarbejdelse af detaljerede handleplaner.

*Handicaprådet*

* Rådet udtrykte fuld opbakning til oplægget og ser frem til hvorledes det implementeres.

*Frivilligrådet*

* Rådet følger sig meget anerkendt over muligheden for at få sundhedspolitikken til høring. Der var ingen kommentar på nuværende tidspunkt, men der er fuld opbakning til oplægget.

## Økonomiske konsekvenser

Ingen.

### Sagens forløb

08/04/2024 Ældre- og Sundhedsudvalget
Anbefales med bemærkning om, at det tilføjes til sundhedspolitikken, at samtlige udvalg tager ejerskab til sundhedspolitikken og forholder sig til den i deres fremtidige udvalgsarbejde.
08/04/2024 Teknik- og Miljøudvalget
Anbefales.

Afbud: Herman Sørensen

09/04/2024 Kultur- og Fritidsudvalget
Anbefales.
10/04/2024 Unge- og Beskæftigelsesudvalget
Anbefales med bemærkning om, at der løbende følges op herop i alle udvalg, og at der udarbejdes konkrete handleplaner.
10/04/2024 Børn- og Familieudvalget
Anbefales med den bemærkning, at Børn- og Familieudvalget i forbindelse med Budget 24 har tildelt yderligere 400.000 kr. til sundhedstjenesten til tidlig indsats.
11/04/2024 Socialudvalget
Anbefales.
17/04/2024 Økonomiudvalget
Anbefales, idet udvalgenes bemærkninger tages til efterretning.